[pic] | COMISIA COMUNITĂŢILOR EUROPENE |

Bruxelles, 8.4.2008

COM(2008)183 final

2008/0071 (ACC)

Propunere de

DECIZIE A CONSILIULUI

privind încheierea Acordului interimar privind comerțul și aspectele legate de comerț între Comunitatea Europeană, pe de o parte, și Bosnia și Herțegovina, pe de altă parte

(prezentată de Comisie)

EXPUNERE DE MOTIVE

(1) Propunerea de decizie a Consiliului prezentată în anexă reprezintă instrumentul juridic pentru semnarea și încheierea Acordului interimar între Comunitatea Europeană, pe de o parte, și Bosnia și Herțegovina, pe de altă parte.

(2) În conformitate cu directivele de negociere adoptate de Consiliu la 21 noiembrie 2005, Comisia a finalizat din punct de vedere tehnic negocierile Acordului de stabilizare și asociere cu Bosnia și Herțegovina în decembrie 2006. Comisia a aprobat textul Acordului de stabilizare și asociere (ASA) și textul Acordului interimar cu Bosnia și Herțegovina la 4 decembrie 2007, la Sarajevo. Comisia propune Consiliului semnarea și încheierea acordului de stabilizare și asociere, însă acordul respectiv nu intră în vigoare decât după ratificarea sa de către Comunitate și statele membre ale acesteia, pe de o parte, și de către Bosnia și Herțegovina, pe de altă parte.

(3) Până la ratificarea ASA, Comisia propune, în conformitate cu directivele de negociere și cu articolul 135 din ASA, încheierea unui acord interimar care să permită intrarea în vigoare a dispozițiilor privind comerțul și aspectele legate de comerț din ASA după semnarea acordului în cauză. Comisia a negociat textul unui acord interimar cu Bosnia și Herțegovina și l-a parafat la 4 decembrie 2007 la Sarajevo.

(4) Concesiile comerciale acordate de Regulamentul (CE) nr. 2007/2000 al Consiliului din 18 septembrie 2000, astfel cum a fost modificat, privind introducerea de măsuri comerciale excepționale în favoarea țărilor și teritoriilor participante și legate de procesul de stabilizare și asociere pus în aplicare de către Uniunea Europeană, de modificare a Regulamentului (CE) nr. 2820/98 și de abrogare a Regulamentelor (CE) nr. 1763/1999 și (CE) nr. 6/2000[1] vor continua să se aplice, în paralel cu acordul interimar.

(5) Comisia solicită Consiliului, atunci când Consiliul și Comisia vor ajunge de comun acord la aprecierea pozitivă a condițiilor politice[2], să aprobe rezultatele negocierilor și să semneze și să încheie acordul interimar în numele Comunității Europene, pe baza propunerii prezentate în anexă.

1. 2008/0071 (ACC)

Propunere de

DECIZIE A CONSILIULUI

privind încheierea Acordului interimar privind comerțul și aspectele legate de comerț între Comunitatea Europeană, pe de o parte, și Bosnia și Herțegovina, pe de altă parte

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) primul paragraf și articolul 300 alineatul (3) prima teză,

având în vedere propunerea Comisiei,

întrucât:

(1) Până la intrarea în vigoare a Acordului de stabilizare și asociere între Comunitatea Europeană și statele sale membre, pe de o parte, și Bosnia și Herțegovina, pe de altă parte, semnat la data de […] la […], este necesar să se aprobe Acordul interimar privind comerțul și aspectele legate de comerț între Comunitatea Europeană, pe de o parte, și Bosnia și Herțegovina, pe de altă parte.

(2) Dispozițiile comerciale ale prezentului acord au un caracter excepțional, care ține de politica pusă în aplicare în cadrul procesului de stabilizare și asociere și nu va constitui, pentru Uniunea Europeană, un precedent în domeniul politicii comerciale a Comunității aplicate față de țările terțe altele decât cele din Balcanii de Vest.

(3) În consecință, prezentul acord trebuie semnat și aprobat în numele Comunității Europene,

DECIDE:

Articolul 1

Acordul interimar privind comerțul și aspectele legate de comerț între Comunitatea Europeană, pe de o parte, și Bosnia și Herțegovina, pe de altă parte, anexele și protocoalele la acesta, precum și declarațiile comune și declarația Comunității Europene anexate la actul final sunt aprobate prin prezenta decizie în numele Comunității Europene.

Textele menționate la primul paragraf sunt anexate la prezenta decizie.

Articolul 2

Președintele Consiliului este autorizat prin prezenta decizie să desemneze persoanele împuternicite, în numele Comunității Europene, să semneze acordul și să depună actul de aprobare prevăzut la articolul 55 din acordul interimar.

Adoptată la

Pentru Consiliu

Președintele

[1] JO L 240, 23.9.2000, p. 1. Regulament, astfel cum a fost modificat ultima oară prin Regulamentul (CE) nr. 1946/2005 (JO L 312, 29.11.2005, p. 1).

[2] 14364/05 Limite